Angovnn kristi mon'xanleo. Potrancher, masikancher vachunk melltat. Teo vachotch monant vichar xizunk lagtat - 'Kristi dhormant ekuch ek bhavarth na? Vo ekach bhavarthache kitlexech vantte keleat? Vo kristi mon'xak apleach dhormachi, bhavarthachi niz xikovnn na?
 Kitleoxeoch khepo kitlexech zonn sangtat - "hanvem 'hea' bhoktak, santak, 'te' saibinnik, 'tea' khursak KHOREA BHAVARTHAN ulo marun angvonn kel'li mhunnonuch mhojem hem vo tem kam' zalem. " Tanchem oslem mon tancheach utramni aikotoch tanchea tea 'KHOREA BHAVARTHACHO' mhaka dubav yeunk lagta. Kristi mon'xan 'EKACH DEVACHER NIZ BHAVARTH THEVCHO' oxem kristi dhorm' xikoita. Zalear, angvonno korpi kristi mon'xancho KHORO BHAVARTH sabar bhagevontancher, he-te saibinnicher, khursancher kiteak? Te poros teach KHOREA BHAVARTAN Deva kodden adar, upkar maglear mellona?
 Kristi mon'xanchea angovnneamni sabar bhagevontanchim, saibinnichim, khursanchim chitram ani tanchim nanvam vachunk melltat. Oxea vellar hanv oxea nirnnoiar pavtam: Poilem, hankam bhavarth konnacher ascho hi matui khobor na. Dusrem, Devacher saro-puro bhavarth na dekhunuch him sogllim bhagevontancher, saibinnicher, khursancher bhavarth thevtat; tankanch aple jinnechom maz korun bostat. Tech khatir ghoddie, Somaracho to Sankhvalle Pri. Juze Vazaxim veta. Mongllar ieta tednam Deusua (Chinchonnem) bhagevont Antonik bhett'ta. Budhvaracho Perpet Sukor Saibinnik sodunk Tivim pavta. Brestar udeta tednam Pilar veta. Sukraracho Raitura veta. Son'varacho devllamni ani gaddianger. Ani Aitaracho ap-aple igorjent hajir zata.
 Jitlea chodd bhagevontancher, khursancher aplo bhavarth, titlo aplo bhavarth vhodd ani ghott, oxem kristi monis somzota.
 Angovnno kelearuch ievjilolim vo zaunk zai aslolim kamam xarti pavtat vo vegim zatat, oxem kitleach kristi mon'xank dista. Zalear kaim zannank, angovnno korop mhollear bhagevont, saibinn, khuris hanche kodden aplea hea vo tea kama khatir probhav (influence) ghalop koxem dista. Tech khatir sabar bhagevontanchim, saibinnichim nanvam gheit to oxi angvonn korta; ". . . tumi tor mhojem hem kam' kelem zalear, hanv tuka tis rupia, pon'nas rupia. . . vo odik ditlom! "
Atam monant proxn upzotat te oxe: Sant-bhoktank, khursank, saibinnik amchea duddvanche lallechi goroz asa? Tim bhikek poddleant tor? Duddvanchi bhasavnni kelea bogor tim amchim kamam korunk raji nant? Amchea duddvank itlim lobdoleant tor tim? Duddu dilearuch mon'xanchim kamam follak haddpachem 'business' tannim kednachean suru kelem tor?
 Potrancher-masikancher chhapun ailolea kaim angovnneamni oxem-i vachunk mellta: "angvonn porgott korunk vell zalo mhunn mafi magtam. "
Hanv mhonntam, potram-masikancher angovnno 'porgott' kiteakuch korunk zai? Toso kaido asa tor? Apleak favo zal'lo upkar somazak gomcho mhunn? Vo fokot hea-tea santacher, sabinnicher, khursacher bhavarth dovorlear magleli vost vo upkar melltach mellta, osli 'bhavarthacher add vochpi, vankddi somzonni' vachpeank divpa khatir? Hea ani tea bhoktam ani heram udexim Devan ek upkar favo kelo zalear, amchean taka guptim dhin'vasunk zaina? Vo kallza-monache kholayek thavn bhair sorlolim guptim argam Taka aikunk ienant vo pavonant vo upkaronant?
 'Angvonn porgottunk VELL zalo. . . ' hacho orth kitem kai? Angvonn keli ani maglolo upkar melltoch ti angvonn kitlea disamni vo kallan "PORGOTT" korunk omuk dis vo kall asta kai? Na tor, "angvonn porgottunk 'VELL' zalo" oxem koxem mhonnunm ieta?
 Ani 'MAFI MAGTAM' mhonntat ti kosli gozal? Konna kodden 'MAFI' MAGTA? ' Deva kodden? Kiteak? To kosli-i "khast lait" mhunnon? "Angvonn porgott korunk vell zalo" vo porgott korina zalear Dev "khast laita? " Konnak lailea?
 Mhojea mota pormannem, he soglle orth naslole ACHAR (superstitions). Aiz-kal konn-ui, kosli-i, kednam-i ani khoimsor-ui angvonn korta. Punn tea angovnnank xim'-mer, nem' ani moriad tori asa vo asta? Kaim zann apleak bhailean-ui suttlear angvonn kortat ani bond-ui zalear kortat! Hatant aslole upai ghenastana, orth nasloleo osleo amcheo angvonno!
 Anik kitem mhonnchem?
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ► 2009 (26)
(29)
(14)
- Duxtt Zon'var! Mon'xantlem!
 - Mel'le Kuddik Okman Ho?
 - Gõykar Orde Tokleche?
 - Favona Tem Mellona?
 - Obsoegank Guneanvkari Konn?
 - 'Tum Konknni Pustok Kiteak Kaddina? '
- gõYkarancho Otmo!
 - Mon'xachem Mol Kitem?
 - ▼ July (14)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 